**Μη Λογοτεχνικό κείµενο**

Γιατί τόση νεανική βία;

Είναι δυστυχώς αποδεκτό ότι η βία ενυπάρχει στον πολιτισµό µας,χαρακτηρίζοντας το σύνολο των κοινωνιών, προηγµένων και µη. Εκείνο που δικαιολογηµένα προκαλεί έκπληξη είναι η ολοένα αυξανόµενη συµµετοχή των νέων σε παραβατικές πράξεις . Μάλιστα, η βία και το έγκληµα αποτελούν πρακτικές, οι οποίες είναι ασυµβίβαστες µε την κανονική ιδιοσυγκρασία και αντιφατικές µε τον ιδεαλισµό της νεότητας.

Δυστυχώς η νεολαία που προκαλεί παραβατικές ενέργειες συµµετέχει σε κάθε µορφή παράνοµης συµπεριφοράς. Ωστόσο, κάποιες µορφές µπορούν να θεωρηθούν αµιγώς νεανικές, εφόσον η συµµετοχή της νεολαίας σε αυτές είναι καταλυτική. Η βία και η εγκληµατικότητα που οφείλονται σε ιδεολογικά αίτια (θρησκευτικά, πολιτικά, κοινωνικά), όπως η τροµοκρατία, σχετίζονται µε τους νέους, οι οποίοι αποτελούν τα εκτελεστικά όργανα, όχι όµως και τους ηθικούς αυτουργούς. Οι επικεφαλής του οργανωµένου εγκλήµατος είναι συνήθως ενήλικες, οι οποίοι στρατολογούν νέους εµφυσώντας σε αυτούς την ιδεολογία τους και προωθώντας τους σε πράξεις βίας, προκειµένου να την εµπεδώσουν.

Οι σύγχρονοι νέοι, ευάλωτοι και ανυπεράσπιστοι, γίνονται εύκολα υποχείρια των επιτηδείων (πολιτικών, θρησκευτικών, αθλητικών παραγόντων), οι οποίοι εµποδίζουν τη νεανική ψυχή µε τυφλό φανατισµό πάνω σε ιδέες και οράµατα κενά και επικίνδυνα για το σύνολο (ναζισµός, ρατσισµός, εθνικισµός, σατανισµός,οπαδισµός). Γνωρίζουν ότι, αν κερδίσουν την ένθερµη υποστήριξη της νεολαίας προς όφελός τους, τότε έχουν κάνει ένα σηµαντικό βήµα για την επιβολή και καθιέρωση της ιδεολογίας τους .Δε διστάζουν να εκµεταλλευτούν τη νεανική ευπιστία και αγωνιστικότητα ώστε να σύρουν τους νέους σε πράξεις βίαιου «ηρωισµού» και «αυταπάρνησης» (τροµοκρατία, χουλιγκανισµός, νεοναζισµός).

Παράλληλα µε αυτή την κατεξοχήν νεανική µορφή βίας είναι η αναφερόµενη ως εκτονωτική µορφή βίας (χουλιγκανισµός, βανδαλισµοί, καταστροφές). Πρόκειται για βίαια ξεσπάσµατα νεανικών οµάδων, χωρίς σαφή αίτια, µε αφορµή κάποια δηµόσια πολιτική, καλλιτεχνική ή αθλητική εκδήλωση. Θύµατα αυτής της έκρηξης είναι συνήθως οι περιουσίες αθώων πολιτών ή του δηµοσίου.

Είναι αδιαµφισβήτητο πλέον ότι η κοινωνία και οι δοµές της είναι αυτές που γεννούν τη βία. Πραγµατικά στη σύγχρονη κοινωνία κυριαρχούν φαινόµενα όπως η ανεργία, η φτώχεια, η περιθωριοποίηση, ο ρατσισµός, οι κοινωνικοοικονοµικές ανισότητες. Είναι γεγονός ότι σε κάθε κοινωνία µοχθούν να επιβιώσουν οµάδες µε σοβαρά βιοτικά προβλήµατα. Κατά κύριο λόγο οι οµάδες αυτές εµπεριέχουν πλήθος νέων, οι οποίοι βρίσκονται σε αναζήτηση επαγγέλµατος και εξασφάλισης µιας ισότιµης θέσης µέσα στο κοινωνικό και πολιτικό γίγνεσθαι. Έτσι λοιπόν, εύλογα οι νέοι αυτοί όταν αδυνατούν να επιβιώσουν και να συµβιώσουν µε τρόπο νόµιµο και ειρηνικό, να καταφεύγουν στην παρανοµία προκειµένου να εξασφαλίσουν προς το ζην, δίνοντας στη βία και στην παρανοµία τη µορφή «βιοπορισµού». Άλλες πάλι φορές, τα κοινωνικά φαινόµενα που περιγράψαµε, προκαλούν έντονη δυσαρέσκεια στις µη προνοµιούχες κοινωνικές οµάδες. Είναι αναµενόµενο τότε ότι η βία των νέων, κυρίως η εκτονωτική, θα πάρει τη µορφή αντίδρασης και αποδοκιµασίας, η οποία στρέφεται επί δικαίων και αδίκων, εφόσον στόχο έχει το σύνολο της κοινωνίας που εµφανίζεται να αποδιώχνει και να καταδικάζει σε εξαθλίωση τους ανθρώπους αυτούς.

Σε άµεση σχέση µε τις κοινωνικές δοµές πρέπει να αναφερθούν και τα προβαλλόµενα πρότυπα ως άλλο ένα επίσης σηµαντικό αίτιο έξαρσης της νεανικής παραβατικότητας. Οι νεανικές συντροφιές αλλά και η ηρωοποίηση της βίας από τα Μ.Μ.Ε. λειτουργούν ενθαρρυντικά, ώστε οι νέοι να εκδηλώσουν βίαιη συµπεριφορά. Η υπερβολική προβολή της βίας, είτε ως είδησης, είτε ως θεάµατος, εξοικειώνει την αρχικά άµαθη και αγνή νεανική ψυχή µε την εµπειρία της βίας . Η εξοικείωση δίνει τη θέση της στον εθισµό, στην αναζήτηση της βιαιότητας ως θεάµατος και ως ψυχαγωγίας. Η κατάληξη είναι συνήθως η µίµηση, η υιοθέτηση της βίας ως συγκεκριµένη πρακτική, ως αποδεκτή και θαυµαστή µέθοδος επιβολής των θελήσεων του ατόµου. Συνεπώς ο νέος που γαλουχείται µέσα στη βία, λογικό είναι να την ενστερνιστεί ή τουλάχιστον να µην την αποδοκιµάζει.

Η συµπεριφορά, ωστόσο, αυτή της νεολαίας δεν µπορεί να θεωρηθεί ανεξάρτητη από την υπολειτουργία των παιδαγωγικών παραγόντων, και κυρίως της οικογένειας και της εκπαίδευσης, που χαρακτηρίζει την εποχή µας. Στην οικογένεια η προτεραιότητα δίνεται στην κατάληψη των απλών υλικών αναγκών των νέων µελών.

Στην εποχή του καταναλωτισµού οι γονείς θεωρούν ότι έχουν εκπληρώσει το χρέος τους απέναντι στους γόνους τους, όταν εργάζονται αδιάκοπα για να τους προσφέρουν αφειδώς καταναλωτικά αγαθά και άνετη ζωή. Η απουσία διαλόγου και επικοινωνίας χαρακτηρίζει τη σύγχρονη οικογένεια και υποβαθµίζει το ρόλο της. Ο νέος που στερείται ηθικοπνευµατικής καθοδήγησης είναι ευάλωτος στη χειραγώγηση αλλά και στην εκκεντρική και επιθετική συµπεριφορά είτε επειδή δε διαθέτει τη σύνεση και τις αναστολές που θα του πρόσφερε η διαπαιδαγώγηση είτε επειδή επιθυµεί να αντιδράσει στην παραµέληση και να προσελκύσει την προσοχή.

Όµοια, µοναδικός προσανατολισµός του βαθύτατα γνωσιοκεντρικού και χρησιµοθηρικού εκπαιδευτικού συστήµατος είναι η επιστηµονική γνώση. Ο νέος και κυρίως ο έφηβος δεν αποκοµίζει στο πλαίσιο της εκπαίδευσης κάποια µορφή ηθικοπνευµατικής καθοδήγησης ή έστω παιδαγωγικής επίδρασης για τη διαµόρφωση της προσωπικότητάς του. Αντίθετα το σχολείο, όπως άλλωστε και η οικογένεια, κάποιες φορές λειτουργούν αυταρχικά σε περιπτώσεις νεανικής επαναστατικότητας ή

και παραβατικότητας µε αποτέλεσµα να οξύνουν την αντίδραση του νέου και να υποδαυλίζουν τη δυσπιστία ή και την άρνησή του για τους δύο αυτούς θεσµούς (οικογένεια , εκπαίδευση).

Βαγιωνάκη Πολυξένη, Άγονη γραµµή,15/12/09. (Άρθρο συντοµευµένο και διασκευασµένο για τις απαιτήσεις τού κριτηρίου).

**ΠΑΡΑΤΗΡΗΣΕΙΣ**

Α. Να εντοπίσετε τους παράγοντες που, σύµφωνα µε την συγγραφέα, συντελούν στην αύξηση της νεανικής βίας. Να αναπτύξετε σύντοµα την απάντησή σας (60 -80 λέξεις). [Μονάδες1 5]

Γ. ΠΑΡΑΓΩΓΗ ΛΟΓΟΥ

Ποιοι λόγοι ωθούν τους νέους σε βίαιες πράξεις; Πώς το σχολείο θα µπορούσε να συµβάλει στην αποδυνάµωση των βίαιων συµπεριφορών των νέων; Να γράψετε τις σκέψεις σας σε ένα κείµενο 300-350 λέξεων, το οποίο θα δηµοσιευθεί στην σχολική σας εφηµερίδα

**Λογοτεχνικό κείµενο**

Η παιδική ψυχή διαπλάθεται από το περιβάλλον µέσα στο οποίο µεγαλώνει. Η συµπεριφορά των µεγάλων είναι καθοριστική στη διαµόρφωση του χαρακτήρα του παιδιού.

«Τα παιδιά µαθαίνουν από τον τρόπο που ζουν», του Ρόναλντ Ράσελ

Αν ένα παιδί ζει µέσα στην κριτική:

Μαθαίνει να κατακρίνει.

Αν ένα παιδί ζει µέσα στην έχθρα:

Μαθαίνει να καυγαδίζει.

Αν ένα παιδί ζει µέσα στην ειρωνεία:

Μαθαίνει να είναι ντροπαλό.

Αν ένα παιδί ζει µέσα στην ντροπή:

Μαθαίνει να είναι ένοχο.

Αν ένα παιδί ζει µέσα στην κατανόηση:

Μαθαίνει να είναι υποµονετικό.

Αν ένα παιδί ζει µέσα στον έπαινο:

Μαθαίνει να εκτιµά.

Αν ένα παιδί ζει µέσα στη δικαιοσύνη:

Μαθαίνει να είναι δίκαιο.

Αν ένα παιδί ζει µέσα στην ασφάλεια:

Μαθαίνει να πιστεύει.

Αν ένα παιδί ζει µέσα στην επιδοκιµασία:

Μαθαίνει να έχει αυτοεκτίµηση.

Αν ένα παιδί ζει µέσα στην παραδοχή και φιλία:

Μαθαίνει να βρίσκει την αγάπη µέσα στον κόσµο.

Ronald Russel (Lessons from life, 1971)

Δραστηριότητα 1η

Να αναπτύξετε µε δικά σας λόγια σε µια παράγραφο 50-60 λέξεων το περιβάλλον µέσα στο οποίο, κατά τον R.Russel, πρέπει να µεγαλώνει ένα παιδί, ώστε να διαµορφώσει σωστή προσωπικότητα. [Μονάδες 15]

Δραστηριότητα 2η

α. Στο ποίηµα κυριαρχεί το εκφραστικό µέσο των επαναλήψεων. Να ερµηνεύσετε τη λειτουργία τους στο ποίηµα. [Μονάδες 5]

γ. Να σχολιάσετε το ύφος και τη γλώσσα τού ποιήµατος που σας δόθηκε. [Μονάδες 5]

Δραστηριότητα 3η

Ο Β. Ουγκώ πίστευε ότι: «Η κοινωνία προετοιµάζει το έγκληµα. Ο εγκληµατίας το διαπράττει». Συµφωνείτε µε την άποψη αυτή; Για ποιο λόγο, πιστεύετε, οι νέοι είναι περισσότερο επιρρεπείς, σε σχέση µε τους µεγαλύτερους, στην παραβατικότητα; Να γράψετε τις σκέψεις σας σε ένα κείµενο 100-150 λέξεων. [Μονάδες 20]

**Ενδοοικογενειακή βία**

Κείμενο Ι

COVID-19: Η ενδοοικογενειακή βία στις συνθήκες καραντίνας στην Ευρώπη

1§ Την ώρα που η πανδημία του νέου κορονοϊού συνεχίζει να εξαπλώνεται παγκοσμίως, οι δρόμοι στις πόλεις ερημώνουν αλλά η απειλή σε πολλά σπίτια βρίσκεται μέσα και όχι έξω. Η κοινωνική απομόνωση έχει αναγκάσει πολλούς να μπουν σε καραντίνα με συντρόφους που κακοποιούν ψυχολογικά ή σωματικά. Ωστόσο, τα στοιχεία σχετικά με την πορεία του φαινομένου της ενδοοικογενειακής βίας στις συνθήκες περιοριστικών μέτρων είναι ελάχιστα.

2§ «Η κακοποίηση στο σπίτι έχει να κάνει με τον έλεγχο και την εξουσία. Κάποιος προσπαθεί να περιορίσει αυτό που είσαι, το πως είσαι, το τι μπορείς να κάνεις. Και φυσικά η κατάσταση είναι πολύ χειρότερη για αυτούς που ζουν με ενδοοικογενειακή βία», λέει η διευθύντρια του SaveLives.

3§ Ιταλία και Ισπανία, δυο χώρες που έχουν χτυπηθεί σκληρά από την πανδημία, έχουν αναφέρει θανάτους από περιστατικά ενδοιοικογενειακής βίας όσο εξελίσσεται η καραντίνα. Στις αρχές Απριλίου, ο σύντροφος της 27χρονης Λορένα Κουαράντα στην Ιταλία ομολόγησε ότι την σκότωσε όσο βρίσκονταν σε κατάσταση καραντίνας. Στη Γαλλία, οι αναφορές για ενδοοικογενειακή βία αυξήθηκαν πάνω από 30% κατά τις πρώτες ημέρες της καραντίνας. Η μεγαλύτερη αύξηση σημειώνεται στη γαλλική πρωτεύουσα.

4§ «Πολλές κυβερνήσεις έχουν κινητοποιηθεί για να ανταποκριθούν σε αυτή την αυξανόμενη απειλή. Σε κάποιες ευρωπαϊκές χώρες, όπως εδώ στη Γαλλία, τα φαρμακεία αποτελούν σημείο συνάντησης. Τα θύματα μπορούν να χρησιμοποιούν την κωδική λέξη, μάσκα 19 για να ζητήσουν βοήθεια. Η συγκεκριμένη διεθνής πρωτοβουλία ξεκίνησε από το Ινστιτούτο Ισότητας των Κανάριων Νήσων. Και για εκείνους που δεν μπορούν να φύγουν από το σπίτι, υπηρεσία sms επιτρέπει στα θύματα να ζητήσουν βοήθεια σιωπηλά», μεταδίδει ο Ράιν Τόμσον από τη Λυών.

5§ Σε όλη την Ευρώπη λειτουργούν τηλεφωνικές γραμμές βοήθειας στα θύματα. Αλλά ακτιβιστές θεωρούν ότι μπορούν να γίνουν περισσότερα. «Εκτιμώ τις προσπάθειες της γαλλικής κυβέρνησης να βρει λύσεις. Αλλά χρειαζόμαστε να προσλάβουμε προσωπικό που να γνωρίζει πως να αντιμετωπίζει περιστατικά ενδοοικογενειακής βίας, που μπορούν να βοηθήσουν την αστυνομία. Αυτές τις ημέρες οι αστυνομικοί βρίσκονται στην πρώτη γραμμή γιατί αυτοί καλούνται. Αλλά δεν υπάρχουν αρκετοί και δεν είναι εκπαιδευμένοι για αυτό το ευαίσθητο θέμα», λέει η Κάρολιν Ντε Χάας της Οργάνωσης «Εμείς όλες».

6§ Η Δανία έχει ορίσει ξενοδοχεία στα οποία μπορούν θύματα ενδοοικογενειακής να μείνουν δωρεάν. Ακτιβιστές λένε ότι αυτού του είδους η προστασία θα πρέπει να εξαπλωθεί.

ΠΗΓΗ: https://gr.euronews.co

**Κείμενο ΙI**

Σημείο αναγνωρίσεως ***Άγαλμα γυναίκας με δεμένα τα χέρια***  
  
Όλοι σε λένε κατευθείαν άγαλμα,  
εγώ σε προσφωνώ γυναίκα κατευθείαν.  
  
Στολίζεις κάποιο πάρκο.  
Από μακριά εξαπατάς.  
Θαρρεί κανείς πως έχεις ελαφρά ανακαθίσει  
να θυμηθείς ένα ωραίο όνειρο που είδες,  
πως παίρνεις φόρα να το ζήσεις.  
Από κοντά ξεκαθαρίζει τ’ όνειρο:  
δεμένα είναι πισθάγκωνα τα χέρια σου  
μ’ ένα σχοινί μαρμάρινο  
κι η στάση σου είναι η θέλησή σου  
κάτι να σε βοηθήσει να ξεφύγεις  
την αγωνία του αιχμάλωτου.  
Έτσι σε παραγγείλανε στο γλύπτη:  
αιχμάλωτη.  
Δεν μπορείς  
ούτε μια βροχή να ζυγίσεις στο χέρι σου,  
ούτε μια ελαφριά μαργαρίτα.  
Δεμένα είναι τα χέρια σου.  
  
Και δεν είν’ το μάρμαρο μόνο ο Άργος.  
Αν κάτι πήγαινε ν’ αλλάξει  
στην πορεία των μαρμάρων,  
αν άρχιζαν τ’ αγάλματα αγώνες  
για ελευθερίες και ισότητες,  
όπως οι δούλοι,  
οι νεκροί  
και το αίσθημά μας,  
εσύ θα πορευόσουνα  
μες στην κοσμογονία των μαρμάρων  
με δεμένα πάλι τα χέρια, αιχμάλωτη.  
  
Όλοι σε λένε κατευθείαν άγαλμα,  
εγώ σε λέω γυναίκα αμέσως.  
Όχι γιατί γυναίκα σε παράδωσε  
στο μάρμαρο ο γλύπτης  
κι υπόσχονται οι γοφοί σου  
ευγονία αγαλμάτων,  
καλή σοδειά ακινησίας.  
Για τα δεμένα χέρια σου, που έχεις  
όσους πολλούς αιώνες σε γνωρίζω,  
σε λέω γυναίκα.  
  
Σε λέω γυναίκα  
γιατ’ είσ’ αιχμάλωτη.

**Παρατηρήσεις**

ΘΕΜΑ Α

Να παρουσιάσεις συνοπτικά την έξαρση του φαινομένου της ενδοοικογενειακής βίας στην Ευρώπη και τους τρόπους με τους οποίους επιχειρείται η αντιμετώπισή του, σύμφωνα με το κείμενο Ι. (50-70 λέξεις).

Μονάδες 15

ΘΕΜΑ Β

Β1. Ποιες από τις παρακάτω προτάσεις αποδίδουν ορθά απόψεις της συντάκτριας του Κειμένου Ι; ( ΣΩΣΤΟ ή ΛΑΘΟΣ). Να τεκμηριώσεις κάθε απάντησή σου παραθέτοντας σχετικά αποσπάσματα από το κείμενο:

Α. Το πλήθος στοιχείων για το φαινόμενο της ενδοοικογενειακής βίας στην Ευρώπη φανερώνει την ανησυχητική του πορεία.

Β. Η ενδοοικογενειακή βία συνυφαίνεται με τον έλεγχο και την εξουσία.

Γ. Η διεθνής πρωτοβουλία «Μάσκα-19» δεν βρίσκει ανταπόκριση στις κυβερνήσεις χωρών του κόσμου.

Δ. Το φαινόμενο της ενδοοικογενειακής βίας αντιμετωπίζεται με ποικίλους τρόπους στις χώρες της Ευρώπης.

Ε. Στην πρώτη γραμμή της παροχής βοήθειας βρίσκεται ένα εξειδικευμένο προσωπικό. Μονάδες 10

**Β2**

Ποιος πιστεύετε πως είναι ο στόχος του Κειμένου ΙΙ; Να απαντήσετε λαμβάνοντας υπόψη την μορφή του μηνύματος και δύο (2) γλωσσικές επιλογές που υπάρχουν σε αυτό. Ποια η σχέση του με το Κείμενο Ι; (80-90 λέξεις) Μονάδες 10

Β3

α). Ο συγγραφέας του Κειμένου Ι στόχο έχει να μας ενημερώσει για την έξαρση του φαινομένου της ενδοοικογενειακής βίας. Να εντοπίσετε δύο (2) τρόπους με τους οποίους επιχειρεί να γίνει πειστικός καθώς και δύο (2) γλωσσικές επιλογές με τις οποίες υποστηρίζει τον στόχο του.

β) Στην 2η παράγραφο του Κειμένου Ι ο συγγραφέας χρησιμοποιεί ευθύ λόγο. Αφού μετατρέψετε τον ευθύ σε πλάγιο, να ελέγξετε την πιθανή αλλαγή που υφίσταται η πειστικότητα του κειμένο .Μονάδες 5

ΘΕΜΑ Γ

Πώς αντιλαμβάνεται η ποιήτρια τη θέση της γυναίκας; Να τεκμηριώσετε την απάντησή σας με αναφορά σε τρεις (3) κειμενικούς δείκτες. (150-200 λέξεις) Μονάδες 15

**ΘΕΜΑ Δ**

Σύμφωνα με τον αρθρογράφο του κειμένου Ι «η κακοποίηση στο σπίτι έχει να κάνει με τον έλεγχο και την εξουσία. Κάποιος προσπαθεί να περιορίσει αυτό που είσαι, το πως είσαι, το τι μπορείς να κάνεις». Ποιοι πιστεύετε πως είναι οι παράγοντες που οδηγούν σε αυτή στη λογική μιας συμπεριφοράς που εξουσιάζει τον «άλλον»; Με ποιους τρόπους μπορεί να αντιμετωπιστεί αποτελεσματικά το φαινόμενο; Να αναπτύξετε τις απόψεις σας σε ένα άρθρο( 350-400 λέξεων) που θα αναρτηθεί στην Πλατφόρμα ασύγχρονης εκπαίδευσης του σχολείου σας με σκοπό να ενημερώσετε τους συμμαθητές σας. Να αξιοποιήσετε δημιουργικά στοιχεία του κειμένου. Μονάδες 30